《二月廿八华州道上见杨花志感》
明代·李寄

今年二月晦，杨花迎马蹄。去年四月朔，始见杨花飞。

胡为早一月，似送行人归。秦人不可友，秦地不可栖。

斗米钱半千，烧柴如烧扆。尺鲤臭始售，薄酒浊不酾。

馍馍叫满街，五味独重醯。一语辄攘臂，鬼蜮工面欺。

北悍而南诈，秦俗两兼之。二麦稍不收，鸣镝门外驰。

杀人眼不瞬，攘夺至衫衣。今者旱最甚，麦槁亩如炊。

灵旗走巫觋，原野春惨悽。况我客二载，看囊惟有诗。

贫贱减意气，见人便头低。去去恐不速，杨花何依依。

愿假春风力，吹汝过隋堤。

作者简介：李寄（1628-1700），江阴人，字介立，号因庵，萍客，又号昆仑山樵，白眼狂生，三因居士。母周氏原为徐霞客妾，方孕而被正妻逐出，嫁江阴周庄定山李氏，生一子名李寄，因介于徐李两姓，又历明清两朝，故字介立。博学能文，著有《天香阁文集》七卷，《天香阁外集》一卷，《搔首一笑》等诗集二十四卷。